# சிலாங்கூர் அரசியலமைப்பின் சட்டங்கள் 1959


**சிலாங்கூர் அரசியலமைப்பின் சட்டங்கள் 1959** (மலாய்: *Undang - Undang Tubuh Negeri Selangor 1959;* ஆங்கிலம்: *Laws of the Constitution of Selangor 1959*; என்பது மலேசியா, சிலாங்கூர் மாநிலத்தின் அடிப்படைச் சட்டமாகும். இந்தச் சட்டங்கள், சிலாங்கூர் மாநிலத்தை ஓர் அரசியல்சட்ட முடியாட்சியாக நிறுவுகின்றன; மேலும் சிலாங்கூர் சுல்தான் என்பவர் அரசு தலைவராகப் பொறுப்பு வகிப்பதையும் உறுதி செய்கின்றன. 1957-ஆம் ஆண்டு மலாயா கூட்டமைப்பு விடுதலை பெற்றதைத் தொடர்ந்து ஏப்ரல் 1959-இல், இந்தச் சட்டங்கள் நடைமுறைக்கு வந்தன.  

## வரலாறு
மலாயா கூட்டமைப்பு உருவாக்கப்பட்டதைத் தொடர்ந்து, **சிலாங்கூர் அரசியலமைப்பு பகுதி I சட்டங்கள்** முதன்முதலில் பிப்ரவரி 1, 1948 அன்று அறிமுகப்படுத்தப்பட்டன. அரச ஒப்பந்தத்தின் *(State Agreement)* கீழ், மலாய் ஆட்சியாளர்கள் தங்கள் மாநில அரசியலமைப்பை *(State Constitution)* அறிவிக்க வேண்டும் என்று கோரப்பட்டது. இது சட்டமன்ற அதிகாரத்தையும் நிர்வாக அதிகாரத்தையும் வேறுபடுத்தி ஒரு சட்டமன்ற அமைப்பை உருவாக்குவதற்குப் பயன்படுகிறது. **சிலாங்கூர் அரசியலமைப்பு பகுதி II**; 2 மே 1950 அன்று அறிமுகப்படுத்தப்பட்டது.  

மலாயா விடுதலை பெற்ற பிறகு, 1957-ஆம் ஆண்டு மலாயா கூட்டமைப்பு ஒப்பந்தத்தின் நான்காவது அட்டவணையைத் *(Fourth Schedule of Federation of Malaya Agreement 1957)* தொடர்ந்து, சிலாங்கூர் அரசியலமைப்பின் முந்தைய சட்டங்கள் ரத்து செய்யப்பட்டு, 1959-ஆம் ஆண்டு சிலாங்கூர் அரசியலமைப்பின் சட்டங்களா*ல் (Laws of the Constitution of Selangor)* மாற்றப்பட்டன.  

## கலவை
அரசியலமைப்பு, அதன் தற்போதைய வடிவத்தில் (1 சனவரி 2008), 2 பகுதிகள் *(Parts),* 100 பிரிவுகள் *(Articles)* மற்றும் 1 அட்டவணையைக் *(Schedule)* கொண்ட 19 அத்தியாயங்களைக் *(Chapters)* கொண்டுள்ளது.  
### பகுதி 1
- **அத்தியாயம் 1 - சுல்தான்** *(The Sultan)*
அத்தியாயம் 1 என்பது பிரிவு 5 முதல் 13 வரை ஒன்பது பிரிவுகளைக் கொண்டுள்ளது. இந்த அத்தியாயம் சிலாங்கூர் சுல்தானைப் பற்றியது. இதில் சுல்தானாக மாறுவதற்கான தகுதிகள், வாரிசுகளின் வரிசை மற்றும் சுல்தானின் பதவி விலகல் தொடர்பான விதிகள் அடங்கும்.  

- **அத்தியாயம் 2 - வாரிசு** *(The Heir)*
அத்தியாயம் 2 என்பது பிரிவு 14 முதல் 20 வரை ஏழு பிரிவுகளைக் கொண்டுள்ளது. இந்த அத்தியாயம் சிலாங்கூரின் வாரிசைப் பற்றியது. அதில் வாரிசு (ராஜா மூடா சிலாங்கூர்) பயன்படுத்தக்கூடிய பதவிகள் பாணியிலான விருதுகள்; மாநில விவகாரங்களில் அவரது பங்கு; தகுதி மற்றும் வாரிசைத் துறப்பது தொடர்பான விதிகள் ஆகியவை அடங்கும்.  

- **அத்தியாயம் 3 - பிரதிநிதி** *(Regency)*
அத்தியாயம் 3 என்பது பிரிவு 21 மற்றும் பிரிவு 22 என இரண்டு பிரிவுகளைக் கொண்டுள்ளது. இந்த அத்தியாயம் ஓர் ஆட்சியாளருக்குத் தேவைப்படும் நிபந்தனைகள் (தகுதிகள்); ஓர் ஆட்சியாளரை நியமிக்கும் செயல்முறை; மற்றும் ஆட்சியாளர்களின் மாநாட்டில் ஆட்சியாளர்களின் பங்கு ஆகியவற்றைக் குறிப்பிடுகிறது.  

- **அத்தியாயம் 4 - அரசவை** *(Dewan Di-Raja)*
அத்தியாயம் 4 என்பது பிரிவு 23 முதல் 37 வரை பதினைந்து பிரிவுகளைக் கொண்டுள்ளது. இந்த அத்தியாயம் அரசவையின் (சிலாங்கூர் அரசவை மன்றம்) செயல்பாடுகள்; அதன் உறுப்பினர்களின் நியமனம் மற்றும் மன்றத்தின் நடவடிக்கைகள் தொடர்பான விதிகளைப் பற்றி விவரிக்கிறது.  

- **அத்தியாயம் 5 - பட்டங்கள் மற்றும் விருதுகள்** *(Titles and Honours)*
அத்தியாயம் 5 என்பது பிரிவு 38 முதல் 40 வரை மூன்று பிரிவுகளைக் கொண்டுள்ளது. இந்த அத்தியாயம் மரியாதை மற்றும் கண்ணியத்தின் ஊற்றாகக் கருதப்படும் சுல்தானின் பங்களிப்பைப் பற்றியது. விருதுகள் வழங்குவதில் சுல்தானின் அதிகாரங்களையும்; அவர் வழங்கிய ஒரு விருது அல்லது ஒரு பட்டத்தை மீட்டுக் கொள்ளும் அதிகாரத்தைப் பற்றியும் இந்த அத்தியாயம் விவரிக்கிறது.  

- **அத்தியாயம் 6 - சுல்தான் மற்றும் ராஜா மூடாவின் துணைவியர்** *(Consorts of The Sultan and Raja Muda)*
அத்தியாயம் 6 என்பது பிரிவு 41 முதல் 44 வரை நான்கு பிரிவுகளைக் கொண்டுள்ளது. இந்த அத்தியாயம் சுல்தான் மற்றும் ராஜா மூடாவின் துணைவியர் நியமனம்; அவர்களின் விருதுகள்; பட்டங்கள் மற்றும் அவர்களின் உரிமைகள் தொடர்பான விதிகளைப் பற்றி விவரிக்கிறது.  

### பகுதி 2 - அரசாங்க இயந்திரம்

- **அத்தியாயம் 1 - அரசின் மதம்** *(Religion of the state)*
இந்த அத்தியாயம் பிரிவு 47 முதல் 47 என இரண்டு பிரிவுகளைக் கொண்டுள்ளது. இந்த அத்தியாயம் அரசின் மதம் மற்றும் மதத் தலைவராகச் சுல்தானின் பங்களிப்பைப் பற்றியது. மேலும், ஒவ்வொருவருக்கும் அவரவர் மதத்தைப் பின்பற்றுவதற்கான சுதந்திரம் உள்ளது என்பதையும் இந்த அத்தியாயம் குறிப்பிடுகிறது.  

- **அத்தியாயம் 2 - மாநில முத்திரை** *(The state seal)*
இந்த அத்தியாயத்தில் பிரிவு 49 எனும் ஒரு பிரிவு மட்டுமே உள்ளது. இந்த அத்தியாயம் சிலாங்கூர் மாநிலத்தின் முத்திரையின் பொதுத் தோற்றம் மற்றும் அதன் செயல்பாடுகளை விவரிக்கிறது.  

- **அத்தியாயம் 3 - ஆட்சிக்குழு** *(Executive)*
இந்த அத்தியாயம் பிரிவு 50 முதல் 59 என பத்து பிரிவுகளைக் கொண்டுள்ளது. இந்த அத்தியாயம் சுல்தானின் நிர்வாக அதிகாரம், சிலாங்கூர் மந்திரி புசார், மாநிலச் செயலாளர், சட்ட ஆலோசகர், நிதி அதிகாரி மற்றும் சிலாங்கூர் மாநில ஆட்சிக் குழுவின் உறுப்பினர்களை நியமிக்கும் செயல்முறை; மற்றும் மாநில ஆட்சிக் குழுவின் நடவடிக்கைகள் தொடர்பான விதிமுறைகள் தொடர்பானது.  

- **அத்தியாயம் 4 - மன்னிப்பு வழங்கும் உரிமை** *(The Power of Pardon)*
இந்த அத்தியாயத்தில் பிரிவு 50 எனும் ஒரே ஒரு பிரிவு மட்டுமே உள்ளது. சிலாங்கூர் மாநிலத்தில் குற்றங்களைச் செய்யும் குற்றவாளிகளுக்கு மன்னிப்பு வழங்குதல், நிவாரணம் அல்லது ஓய்வு அளிப்பது போன்றவற்றில் சுல்தானின் அதிகாரத்தைப் பற்றியும்; மன்னிப்பு வாரியம், அதன் உறுப்பினர்கள் மற்றும் அதன் பங்களிப்புகள் பற்றியும் இந்த அத்தியாயம் குறிப்பிடுகிறது.  

- **அத்தியாயம் 5 - சட்டமன்றம்** *(The Legislature)*
இந்த அத்தியாயம் பிரிவு 61 முதல் 83 வரை 23 பிரிவுகளைக் கொண்டுள்ளது. இது சிலாங்கூர் மாநில சட்டமன்றம், அதன் உறுப்பினர்கள்; சட்டமன்றத்தைக் கூட்டுதல்; சட்டமன்றக் கூட்டத்தை முடிவுக்குக் கொண்டுவருதல்; மற்றும் கலைத்தல்; சபாநாயகர் தேர்தல், பங்களிப்புகள் மற்றும் நடவடிக்கைகள் தொடர்பானது.  

- **அத்தியாயம் 6 - நிதி** *(Finance)*
இந்த அத்தியாயம் பிரிவு 84 முதல் 89 வரை 6 பிரிவுகளைக் கொண்டுள்ளது. இது நிதி பிரச்சினைகள் மற்றும் வரவு செலவு திட்டத்தைப் பற்றி குறிப்பிடுகிறது.  

- **அத்தியாயம் 7 - மாநிலத்தின் திறன்** *(Capacity of the State)*
இந்த அத்தியாயத்தில் பிரிவு 90 எனும் ஒரே ஒரு பிரிவு மட்டுமே உள்ளது. எந்தவொரு சொத்தையும் கையகப்படுத்துதல், வைத்திருத்தல் அல்லது அப்புறப்படுத்துதல் மற்றும் வழக்குத் தொடருதல் அல்லது வழக்குத் தொடரப் படுவதற்கான அரசின் திறனைப் பற்றி இந்த அத்தியாயம் குறிப்பிடுகிறது.  

- **அத்தியாயம் 8 - மலாய்க்காரர்கள் தொடர்பான சிறப்பு நிலை** *(Special Position Relating to the Malays)*
இந்த அத்தியாயத்தில் பிரிவு 91 எனும் ஒரே ஒரு பிரிவு மட்டுமே உள்ளது. மலாய்க்காரர்களின் சிறப்பு நிலைப்பாடு மற்றும் அதைப் பாதுகாப்பதில் சுல்தானின் பங்கு பற்றி இந்த அத்தியாயம் குறிப்பிடுகிறது.  

- **அத்தியாயம் 9 - பொது விதிகள்** *(General Provisions)*
இந்த அத்தியாயம் பிரிவு 92 முதல் 96 வரை 5 பிரிவுகளைக் கொண்டுள்ளது. எந்தவோர் அரசு ஊழியரும் அவரின் இனத்தைப் பொருட்படுத்தாமல்; பாரபட்சமற்ற முறையில் நடத்தப்படக்கூடாது என்று பிரிவு 92 கூறுகிறது. பிரிவு 93 மாநில குறிக்கோள்கள், சின்னங்கள் மற்றும் கொடிகளை விவரிக்கிறது. பிரிவு 94 மற்றும் 95 அரசியலமைப்பின் விளக்கத்துடன் தொடர்புடையது. பிரிவு 96 - அரச உரிமைகள், அரசியலமைப்பு சுல்தானின் சிறப்புரிமைகள், சுல்தானின் அதிகாரங்கள் மற்றும் அதிகார வரம்பைப் பாதிக்காது என்று இந்த அத்தியாயம் குறிப்பிடுகிறது.  

- **அத்தியாயம் 10 - மாநில சேவை ஆணையம்** *(State Service Commission)*
இந்த அத்தியாயத்தில் பிரிவு 97 எனும் ஒரே ஒரு பிரிவு மட்டுமே உள்ளது. இந்த அத்தியாயம் மாநிலச் சேவை ஆணையம், அதன் உறுப்பினர்கள், அவர்களின் செயல்பாடுகள் மற்றும் பொறுப்புகள் பற்றி குறிப்பிடுகிறது.  

- **அத்தியாயம் 11 - அரசியலமைப்புச் சட்டத் திருத்தங்கள்** *(Amendments of the Constitution)*
இந்த அத்தியாயத்தில் பிரிவு 98 எனும் ஒரே ஒரு பிரிவு மட்டுமே உள்ளது. இது அரசியலமைப்பைத் திருத்துவது தொடர்பான வழிமுறைகள் மற்றும் நடைமுறைகளைப் பற்றியது.  

- **அத்தியாயம் 12 - இடைக்கால ஏற்பாடுகள்** *(Transitional Provisions)*
இந்த அத்தியாயத்தில் பிரிவு 99 எனும் ஒரே ஒரு பிரிவு மட்டுமே உள்ளது. இது சட்டமன்றம் கலைக்கப்பட்ட பிறகு தற்காலிக மாநில நிர்வாகக் குழுவின் உறுப்பினர்களைப் பற்றிக் குறிப்பிடுகிறது.  

- **அத்தியாயம் 13 - அரசியலமைப்பின் மறுபதிப்பு மற்றும் அதிகாரப்பூர்வ உரை** *(Reprint and the Authoritative Text of The Constitution)*
இந்த அத்தியாயத்தில் பிரிவு 100 எனும் ஒரே ஒரு பிரிவு மட்டுமே உள்ளது. இது அரசியலமைப்புச் சட்டம் மற்றும் அதன் அதிகாரப்பூர்வ உரையின் மறுபதிப்பு நடைமுறையைப் பற்றியது.  

### அட்டவணை
பிரிவு 77 - சட்டமன்றத்தின் அதிகாரங்கள் மற்றும் சலுகைகள்